Hoopstad, Hertzogville nog langer sonder krag(Argieffoto) Eskom sê kragtoevoer na Hoopstad en Hertzogville in die Vrystaat sal na verwagting nou eers laat Saterdagaand herstel wees. Dít nadat verdere diefstal by die Giraffe-kragstasie ontdek is, sê Stefanie Jansen van Rensburg, woordvoerder van Eskom. Die kragvoorsiener het aanvanklik beoog om kragtoevoer na Tikwana, Oppermansdrift, Kameeldoring, Ferdinand sowel as Hoopstad en Hertzogville teen Saterdagmiddag herstel te hê nadat beskermingskabels Vrydagaand by die Giraffe-kragstasie geknip en gesteel is. Maroela Media het vroeër berig sowat 3 850 van Eskom se kliënte sit sedertdien sonder krag. Die kragvoorsiener het die kabeldiefstal veroordeel en gesê dit lei tot groot finansiële verliese en ongerief vir sy kliënte.